มันนี่ทูเดย์
ขอกำลังทหารตรวจร้านสุราปั่นมอมเมาเยาวชน
3 พ.ย. 2557

ขอกำลังทหารตรวจร้านสุราปั่นมอมเมาเยาวชน
นายสมชาย พูลสวัสดิ์ อธิบดีกรมสรรพสามิต เปิดเผยว่า กรมได้ประสานเจ้าหน้าที่ทหารและตำรวจลงพื้นที่ตรวจร้านขายสุราและสุราปั่นบริเวณรอบโรงเรียนและมหาวิทยาลัย หากพบว่าร้านค้าไม่มีใบอนุญาตตามกฎหมาย ของ พ.ร.บ.สุรา หรือขายสุราเถื่อนที่ไม่ได้มาตรฐานทำลายสุขภาพประชาชน เจ้าหน้าที่สามารถปรับและแจ้งเตือนกับผู้ประกอบการ แต่ถ้ายังกระทำผิดอีกจะถูกพักการใช้ใบอนุญาต หรือสั่งเพิกถอนใบอนุญาตคืนทันที 
สลากชงคลังออกหวยออนไลน์แบบเลขท้าย 2 และ 3 ตัว 
รายงานข่าวจากกระทรวงการคลัง เปิดเผยว่า การแก้ไข พ.ร.บ.สลาก พ.ศ. 2517 เพื่อเปิดทางให้มีการออกผลิตภัณฑ์ใหม่ คือ หวยออนไลน์เป็นทางเลือกให้ประชาชนที่ต้องการเสี่ยงโชค คาดว่าสำนักงานสลากฯ จะเสนอแนวทางการออกหวยออนไลน์ แบบเลขท้าย 2 และ 3 ตัว มาให้กระทรวงการคลังพิจารณา เพราะเชื่อว่าจะช่วยลดปัญหาการขายสลากเกินราคา และไม่กระทบต่อผู้ค้าสลากที่ขายสลากใบซึ่งมีเลข 6 หลักด้วย 
ด้าน นายสังสิต พิริยะรังสรรค์ สมาชิกสภาปฏิรูปแห่งชาติ (สปช.) กล่าวว่า ควรแก้กฎหมายเพื่อออกหวยออนไลน์ 2 และ 3 ตัว เพราะจะแก้ปัญหาสลากแพงได้ อีกทั้งจะช่วยดึงเงินหวยใต้ดินที่มีเงินหมุนเวียนถึงปีละ 45 แสนล้านบาท มีกำไรปีละ 45 หมื่นล้านบาท ขึ้นมาอยู่ในระบบได้ 
บัวหลวงเปิดเอ็มแบงก์กิ้งบน ‘วินโดวส์ โฟน’
นางปรัศนี อุยยามะพันธุ์ ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารเปิดให้บริการแอพพลิเคชั่น “บัวหลวง เอ็มแบงก์กิ้ง” รองรับกลุ่มผู้ใช้งานมือถือสมาร์ทโฟน แท็บเล็ต ทั้งไอโฟน ไอแพด แอนดรอยด์ และวินโดวส์โฟน เพื่ออำนวยความสะดวกให้ลูกค้าทำธุรกรรมทางการเงินได้ 24 ชั่วโมง มีฟังก์ชั่นต่างๆ เช่น เช็กยอดเงินทันใจ การชำระเงินด้วยบาร์โค้ด เพียงแค่สแกนบาร์โค้ดบนใบเรียกเก็บเงินหรือใบแจ้งหนี้ บันทึกรายการใช้บ่อย เมื่อทำรายการโอนเงินหรือชำระเงินเรียบร้อยแล้ว สามารถบันทึกเป็นรายการที่ใช้บ่อย เพื่อความรวดเร็วในการทำธุรกรรมครั้งต่อไป และบริการด้านบัตรเครดิตเพื่อเรียกดูรายการใช้จ่ายผ่านบัตร รวมทั้งชำระค่าบัตรเครดิตธนาคารกรุงเทพของตัวเองหรือบุคคลอื่นได้ สมัครใช้บริการได้ที่เครื่องบัวหลวงเอทีเอ็มกว่า 8,500 เครื่อง และที่สาขาธนาคารกว่า 1,100 แห่งทั่วประเทศ